Kula nuwun, pangrèh sampun nampèni sêrat dhawuhipun pêpatih dalêm, katitimasan kaping 18 Pèbruari 1936 ôngka 43/C3/II bab anggènipun Narpawandawa nyuwunakên sêsêbutan radèn mas, radèn ajêng utawi radèn ayu tumrap para warèngipun panjênêngan dalêm nata, punika pakêmpalanipun parentah Jawi sakawan, sawêg pados adpis dhumatêng adpisur pur inlansê sakên, aturipun pangrèh sakalangkung ing panuwunipun, dene nagari sampun kaparêng anggalih atur suwunanipun Narpawandawa wau, amung sarèhning para canggahipun Kangjêng Pangeran Adipati Ariya Mangkunagara, sanadyan dèrèng wontên katrangan saking adpisur pur ilansê sakên, sapunika sampun kaparêngakên ngangge sêsêbutan radèn mas, radèn ajêng utawi radèn ayu, kados ingkang kawrat kanthining sêrat paturanipun Narpawandawa katitimasan kaping 9 Nopèmbêr 1935 ôngka 59/512, pamanggihipun pangrèh Narpawandawa, wawênangipun panjênêngan dalêm nata wau sapunika sampun nama kêsosor, ingkang makatên wau sagêd adamêl kirang prayogi dhatêng raosipun para putra santana, saha karaton dalêm.